រដ្ឋ​២​ក្នុង​ប្រទេស​អូស្ត្រាលី​ហាម​ឃាត់​ការ​ប្រើ​ថង់​ប្លាស្ទិក​តែ​មួយ​លើក
ការ​ហាម​ឃាត់​ការ​ប្រើ​ស្បោង​ប្លាស្ទិក​ជា​ផ្នែក​មួយ​នៃ​ការ​ជំរុញ​ដើម្បី​កាត់​បន្ថយ​កាក​សំណល់​ក្នុង​ប្រទេស​អូស្ត្រាលី។​ ក្រុមហ៊ុន​លក់​ទំនិញ​រាយ​នៅ​ក្នុង​រដ្ឋ​៤​នៃ​រដ្ឋ​ទាំងអស់​ចំនួន​៦​​របស់​អូស្ត្រាលី​ ​ឥឡូវនេះ​នឹង​ប្រឈម​ការ​ផាក​ពិន័យ​រហូតដល់​៤​៦០០​ដុល្លារ​ ចំពោះ​ការ​ប្រើ​ស្បោង​ប្លាស្ទិក​។
ទីក្រុងស៊ីដនី — រដ្ឋ២ក្នុងប្រទេសអូស្ត្រាលីបានចេញការហាមឃាត់ការប្រើស្បោងប្លា ស្ទីកដែលប្រើតែមួយដងហើយយកទៅចោល។ ស្បោងស្វិតមាំដែលអាចប្រើលើសពីម្ដង នឹងត្រូវលក់ជំនួសវិញ។ ទោះយ៉ាងណាក៏ដោយ ការហាមឃាត់នៅរដ្ឋ Western Australia និង Queensland មានបញ្ហា។ អតិថិជនជាច្រើននិយាយថា វាជាការមិនស្រួលទេ ខណៈដែលក្រុមបរិស្ថានកំពុងអបអរសាទរចំពោះចំណាត់ការនេះ។ សាខាផ្សារ Supermarket សំខាន់ៗរបស់អូស្ត្រាលីបានខិតខំអនុវត្តការហាមឃាត់ប្រើស្បោងប្លាស្ទិកតែម្ដងនេះ។ នៅឯហាងលក់ដូរទំនិញមួយកន្លែងនៅភាគខាងត្បូងទីក្រុង Perth ក្នុងរដ្ឋ Western Australia មានអតិថិជនខឹងសម្បារម្នាក់បានយកដៃរឹតក កម្មករហាងលក់ដូរនោះ។ ហាងលក់ទំនិញមួយបានសម្រេចឲ្យស្បោងដែលអាចប្រើឡើងវិញបាន ទៅអតិថិជនដោយមិនគិតថ្លៃបន្ទាប់ពីពួកអ្នកទិញទំនិញបានធ្វើពហិការមិនទិញទំនិញ។ នៅទីកន្លែងផ្សេងទៀតមានការច្របូកច្របល់អំពីច្បាប់ថ្មី ដែលបានចូលជាធរមានកាលពីថ្ងៃអាទិត្យនៅក្នុងរដ្ឋ Western Australia និងរដ្ឋ Queensland។ រដ្ឋនិងដែនដីទាំងអស់នៅទូទាំងប្រទេសអូស្ត្រាលីបានធ្វើច្បាប់ដើម្បីលប់បំបាត់ការប្រើស្បោងប្លាស្ទិកតែម្ដង ឬក៏មានបំណងធ្វើច្បាប់ លើកលែងតែរដ្ឋ New South Wales ដែលនៅទីនោះមេដឹកនាំនយោបាយបាននិយាយថា គេមិនត្រូវការច្បាប់ថ្មីទេ ពីព្រោះតែផ្សារទំនើបបានដោះស្រាយបញ្ហានេះដោយខ្លួនឯងហើយ។ ផ្សារទំនើប Woolworths និង Coles ដែលជាសាខាហាងលក់គ្រឿងទេសដ៏សំខាន់មួយ លែងផ្ដល់ស្បោងប្លាស្ទិកដោយមិនគិតថ្លៃដល់អ្នកទិញទៀតហើយ។ លោក Tony Mardini ជាអ្នកនាំពាក្យហាងលក់គ្រឿងទេស Woolworths បាននិយាយថា ៖«យើងគ្រាន់តែចង់ធ្វើជាអ្នកលក់ទំនិញរាយមានការទទួលខុសត្រូវ ហើយធ្វើឲ្យប្រាកដថា ពួកគេគាំទ្របរិស្ថានហើយនឹងយកស្បោងប្លាស្ទិកចំនួន៣.២ ពាន់លានថង់ចេញពីបរិស្ថាន»។ លោកស្រី Sarah Thompson មកពីអង្គការ Planet Ark ដែលជាក្រុមយុទ្ធនាការដើម្បីបរិស្ថាន ចង់បានការហាមឃាត់ប្រើប្លាស្ទិកច្រើនជាងនេះទៀត។ លោកស្រី Sarahបានថ្លែងថា៖ «ផលិតផលមួយចំនួនដែលផ្សារទំនើប Supermarketមានដូចជាបំពង់បឺតទឹក មានរបស់ផ្សេងទៀតដូចជាកែវកាហ្វេ មានរបស់សម្រាប់ខ្ចប់ជាច្រើនដែលមិនមានការចាំបាច់»។ ការហាមឃាត់ការប្រើស្បោងប្លាស្ទិកជាផ្នែកមួយនៃការជំរុញដើម្បីកាត់បន្ថយកាកសំណល់ក្នុងប្រទេសអូស្ត្រាលី។ ក្រុមហ៊ុនលក់ទំនិញរាយនៅក្នុងរដ្ឋ៤នៃរដ្ឋទាំងអស់ចំនួន៦របស់អូស្ត្រាលី ឥឡូវនេះនឹងប្រឈមការផាកពិន័យរហូតដល់៤៦០០ដុល្លារ ចំពោះការប្រើស្បោងប្លាស្ទិក។ អង្គការសហប្រជាជាតិបានប្រាប់ឲ្យដឹងថា ប្រទេសជាង៦០បានហាមឃាត់ឬយកពន្ធលើការប្រើស្បោងប្លាស្ទិកតែម្ដង។ អង្គការសហប្រជាជាតិបានប៉ាន់ស្មានថា វត្ថុធ្វើពីផ្លាស្ទិកស្តើងៗរហូតដល់៥លានលានត្រូវបានគេប្រើនៅជុំវិញពិភពលោក។ ក្នុងប្រទេសកេនយ៉ា ការហាមឃាត់ត្រូវបានគេប្រើដើម្បីជួយប្រយុទ្ធជំងឺគ្រុនចាញ់ ពីព្រោះសត្វមូសបានប្រើស្បោងប្លាស្ទិកជាកន្លែងបង្កបង្កើតកូន។ ក្នុងប្រទេសបង់ក្លាដែស ស្បោងដែលគេបោះចោលបានធ្វើឲ្យស្ទះប្រឡាយបង្ហូរទឹកហើយបានបណ្ដាលឲ្យមានការជន់លិចយ៉ាងខ្លាំង៕